‘คาร์ฟอร์แคช’โตสวนทางศก.
กรุงศรี ออโต้ โตสวนทางเพิ่มเป้า 4,000 ล้านบาท ครึ่งปีหลังเน้นจำนำทะเบียนรถ
10 ก.ย. 2558

กรุงศรี ออโต้ โตสวนทางเพิ่มเป้า 4,000 ล้านบาท ครึ่งปีหลังเน้นจำนำทะเบียนรถ
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือกรุงศรี ออโต้ เปิดเผยว่า บริษัทได้มีการปรับเป้าการปล่อยสินเชื่อใหม่ในปีนี้เพิ่มขึ้นอีก 4,000 ล้านบาท ทำให้เป้าหมายสินเชื่อใหม่ในปีนี้เพิ่มเป็น 1.08 แสนล้านบาท เติบโตเพิ่มขึ้น 6% เมื่อเทียบกับปีที่ผ่านมา จากเดิมที่เมื่อต้นปีตั้งเป้าไว้ 1.04 แสนล้านบาท
ทั้งนี้ ในช่วงครึ่งปีแรกที่ผ่านมาได้ปล่อยสินเชื่อใหม่ได้แล้ว 55,860 ล้านบาท และมีสินเชื่อคงค้างอยู่ที่ 2.36 แสนล้านบาท ตั้งเป้าตลอดปีนี้มีสินเชื่อคงค้างอยู่ที่ 2.42 แสนล้านบาท เติบโต 6% มีฐานลูกค้าหลักมาจากต่างจังหวัด 70% และกรุงเทพฯ 30%
สำหรับปัจจัยสำคัญมาจากการบริหารความเสี่ยงที่ดีมาตั้งแต่ปลายปี 2557 ทำให้ปัจจุบันบริษัทมีหนี้ที่ไม่ก่อให้เกิดรายได้หรือเอ็นพีแอลไม่เกิน 2% ความกังวลเรื่องเอ็นพีแอลก็ลดลง
ขณะเดียวกัน การที่บริษัทอยู่ในกลุ่มธนาคารแห่งโตเกียว-มิตซูบิชิ ยูเอฟเจ (BTMU) ก็ทำให้ปล่อยสินเชื่อภายในกลุ่มได้มากขึ้น นอกจากนี้บริษัทยังได้งานเพิ่มขึ้นจากการที่บริษัทเช่าซื้อในเครือผู้ผลิตรถยนต์ ชะลอการปล่อยสินเชื่อด้วยตัวเองลดลง แล้วส่งงานหรือหันมาจัดแคมเปญร่วมกับกรุงศรี ออโต้แทน เช่น ค่ายรถฮอนด้าและโตโยต้า
อย่างไรก็ตาม ในช่วงครึ่งปีหลังนี้บริษัทจะให้น้ำหนักกับการปล่อยสินเชื่อจำนำทะเบียนรถหรือ “คาร์ ฟอร์ แคช” มากขึ้น เนื่องจากมีความต้องการของตลาดสูงและสอดคล้องกับภาวะเศรษฐกิจ ลูกค้าสามารถเข้าถึงแหล่งทุนได้ด้วยอัตราดอกเบี้ยที่ไม่สูงเฉลี่ยเริ่มต้นที่ 4% โดยมีรถยนต์ของตัวเองเป็นหลักทรัพย์ค้ำประกัน ขณะเดียวกันบริษัทก็ต้องการรักษาส่วนแบ่งตลาดในการเป็นผู้นำของตลาดนี้ไว้ เนื่องจากปัจจุบันตลาดสินเชื่อจำนำทะเบียนรถมีการแข่งขันสูงมาก
นายไพโรจน์ กล่าวต่อไปว่า ปีนี้เราตั้งเป้าปล่อยสินเชื่อใหม่คาร์ ฟอร์ แคช ไว้ที่ 2.3 หมื่นล้านบาท เติบโต 9% และมีสินเชื่อคงค้างคาร์ ฟอร์ แคช อยู่ที่ 5.3 หมื่นล้าบาท เติบโต 4% ขณะที่ช่วงครึ่งปีแรกสินเชื่อใหม่คาร์ ฟอร์ แคช ทำได้ 1 หมื่นล้านบาท และสินเชื่อคงค้างคาร์ ฟอร์ แคช อยู่ที่ 5.1 หมื่นล้านบาท มีส่วนแบ่งการตลาดเพิ่มขึ้นมาอยู่ที่ 41% จากปีที่ผ่านมาอยู่ที่ 39%
“เน้นทำตลาดผ่านช่องทางปกติและช่องทางดิจิทัลผ่านเว็บไซต์มากขึ้น โดยปีนี้ตั้งเป้ายอดสมัครสินเชื่อออนไลน์ไว้ที่ 200 ล้านบาท จากปีที่ผ่านมาอยู่ที่ 59 ล้านบาท” นายไพโรจน์ กล่าว
อย่างไรก็ตาม ในส่วนของสินเชื่อประเภทอื่นก็จะมีการพัฒนาสินค้าใหม่ออกมาอย่างต่อเนื่อง เพื่อให้สอดคล้องกับภาวะตลาดที่ยังทรงตัว อย่างในช่วงครึ่งปีแรกที่ผ่านมายอดขายรถใหม่ยังติดลบ 15% ตลาดรถเก่าเติบโต 1-2% และตลาดรถจักรยานยนต์เติบโต 1% ซึ่งในเดือน ต.ค.นี้จะมีสินเชื่อใหม่สำหรับตลาดรถจักรยานยนต์โดยเฉพาะ
แหล่งข่าวจากสมาคมธุรกิจเช่าซื้อ เปิดเผยว่า หากคลังปรับเงื่อนไขรถยนต์คันแรกให้เปลี่ยนมือได้หากถือครองรถครบ 3 ปี จะไม่ส่งผลต่อธุรกิจเช่าซื้อมากนัก